《呈性斋左丞马公三首 其二》
元代·陈孚

晨登繄巫闾，回望燕南垂。碣石无飞埃，滹沱清涟漪。

天子坐明堂，十二藻火衣。千官拥雉尾，佩剑光陆离。

南海翥朱鸟，东海翻苍螭。铜池亦何有，五色光明芝。

大哉惠泽流，箘蠢亦熙熙。谁怜向阳者，一寸园中葵。

作者简介：陈孚（1259 — 1309）元代学者。字刚中，号勿庵，浙江临海县太平乡石唐里（今白水洋镇松里）人。至元年间，上《大一统赋》，后讲学于河南上蔡书院，为山长，曾任国史院编修、礼部郎中，官至天台路总管府治中。诗文不事雕琢，纪行诗多描摹风土人情，七言古体诗最出色，著有《观光集》、《交州集》等。